༄། །གློ་བུར་བའི་ཆོས་དང་རྟགས་མཚན་ལ་དཔྱད་པ་ནད་བརྒྱ་སྨན་གཅིག་
ཅེས་བྱ་བའོ།།
རྨོངས་མུན་གཅོད་དང་ཀུན་ཤེས་སྣང་བའི་མཛོད། །གཅིག་ཆར་བསྐྲུན་མཁས་འཇམ་མགོན་པདྨོའི་གཉེན། །རྣམ་དཔྱོད་ཀུན་གསལ་ཡངས་པར་སྤྱན་དྲངས་ནས། །ལེགས་བཤད་ཉིན་མོའི་སྣང་བ་རབ་ཏུ་སྤྲོ། །ཇི་སྐད་དུ། སྡོམ་གསུམ་རབ་དབྱེར་གློ་བུར་གྱི་མན་ངག་ལ་བརྟག་དཔྱད་བྱ་བ། གློ་བུར་གྱི་མདོ་རྒྱུད་ལ་བརྟག་དཔྱད་བྱ་བ། གློ་བུར་གྱི་རྟེན་ལ་བརྟག་དཔྱད་བྱ་བ། གློ་བུར་གྱི་ལྟས་ལ་བརྟག་དཔྱད་བྱ་བ་བཞིར་བཤད་པའི་དང་པོར། སྙན་བརྒྱུད་དང་ནི་ཆིག་རྒྱུད་དུ། །གྲགས་པའི་ཆོས་ལུགས་མང་དུ་ཡོད། །རྒྱུད་དང་མཐུན་ན་བླང་དུ་རུང་། །མིན་ན་རྫུན་གྱི་སྡེབ་ཕྱོགས་ཡིན། །ཞེས་བྱུང་བ་ལ་གཟུ་བོའི་བློ་གྲོས་ཀྱིས་ཞིབ་མོར་དཔྱད་ན། མདོ་ལས། དགེ་སློང་དག་གམ་མཁས་རྣམས་ཀྱིས། །བསྲེགས་བཅད་བརྡར་བའི་གསེར་བཞིན་དུ།། ལེགས་པར་བརྟགས་ལ་ང་ཡི་བཀའ། །བླང་བར་བྱ་ཡི་གུས་ཕྱིར་མིན། །ཞེས་གསུངས་ཕྱིར་མི་རིགས་པའི་ཆ་ཤས་ཅུང་ཟད་ཀྱང་མེད་ལ། བརྟགས་དཔྱད་མཛད་པ་པོ་གང་དག་ཀྱང་ཕྱོགས་ལྷུང་གི་དུག་སྤངས་ནས། དམ་པའི་ངང་ཚུལ་གཞར་ཡང་མི་གཡེལ་བ་ཞིག་གིས་བློ་ཚད་ཀྱི་གནམ་ཐིག་དྲང་པོར་གདབ་པའི་དབང་དུ་མཛད་ནས། གནམ་ཐིག་དྲང་པོར་བཏབ་པ་ན། ཡ་ཡོ་ཅན་གྱི་སེམས་ལ་གཟན། །ཞེས་གསུངས་ཏེ། ཡ་ཡོ་ཅན་དེ་འདྲ་བ་སུ་ཞིག་ཅེས་བརྟག་པར་དཀའོ། །སྤྱིར་སྙན་བརྒྱུད་ཟེར་བའི་མན་ངག་ཟབ་མོ་ཡང་དག་ལྟར་སྣང་བ་ཅི་རིགས་པ་ཞིག་ཡོང་བ་ཞིག་འདུག་ནའང་། སྐབས་དོན་འདི་ནི་འཁོར་ལོ་བདེ་མཆོག་ལ་བརྟེན་པའི་མན་ངག་མཁའ་འགྲོ་སྙན་བརྒྱུད་དམ་རས་ཆུང་སྙན་བརྒྱུད་དུ་གྲགས་པ་ལ་ཟུར་ཟ་བ་སྟེ། འདིའི་རྩ་བའི་གཞུང་ཆུང་གཉིས་ཀའི་མཚན་ལ་ཀརྞ་ཏནྟྲ་ཞེས་འབྱུང་ཞིང་། གཏད་རྒྱར་ཡང་། བཅུ་གསུམ་བར་དུ་ཆིག་རྒྱུད་རྒྱ་ཡིས་བཏབ། ཅེས་གསུངས་པའི་ཕྱིར་སྙམ་མོ། །དེ་ལྟ་ན་རྒྱུད་དང་ཨེ་མཐུན་བརྟག་པ་དང་། རྫུན་གྱི་སྡེབ་ཕྱོགས་ཡིན་མིན་དཔྱད་ཕྱིར་བརྟག་པ་གསུམ་གྱི་བྲེ་ལ་བཞར། རྟོན་པ་བཞིའི་སྲང་ལ་བཏེག་ན་མངོན་པས་དེ་བཞིན་དུ་བྱའོ། །དེ་ལས་དང་པོ་ལུང་གི་སྒོ་ནས་བརྟག་ན། འདི་ཉིད་ཀྱི་བརྗོད་བྱའི་མཐར་ཐུག་ཟུང་འཇུག་རབ་ཏུ་མི་གནས་པ་འབའ་ཞིག་ཡིན་པར་སྟོན་བྱེད་ཀྱི་ལུང་ཐམས་ཅད། འདིར་འདྲེན་པའི་ངལ་བ་བརྟེན་པར་མ་བཟོད་པས་རེ་ཞིག་བཞག གལ་ཏེ་གཟིགས་པར་བཞེད་ན་ཀུན་མཁྱེན་པུཎྜ་རཱི་ཀས་མཛད་པའི་སྙན་བརྒྱུད་རྣམ་བཤད་དུ་མན་ངག་འདི་ཉིད་ཀྱི་དོན་ཐམས་ཅད་རེ་རེ་བཞིན་རྩ་རྒྱུད་ཉུང་ངུ་དང་། བཤད་རྒྱུད་སྡོམ་འབྱུང་དང་། ཀུན་སྤྱོད་དང་། རྡོ་རྗེ་མཁའ་འགྲོ་དང་། ཁ་སྦྱོར་སོགས་ཀྱི་གཞུང་དང་སྦྱར་ནས་མཐའ་ཆོད་པར་བཤད་གདའ་བས་དེ་ལ་གཟིགས་སུ་གསོལ། དེ་བཞིན་མ་ཡིན་པར་འཆད་ན། གཞན་ལ་ལྟ་བའི་མིག་ཡོད་ཀྱང་། །རང་ཉིད་ལྟ་ན་མེ་ལོང་དགོས། །ཞེས་པའི་ལུང་དོན་ཐུགས་ཡུལ་དུ་གསལ་འདེབས་པ་ཞུ། རང་ཉིད་བལྟ་བའི་མེ་ལོང་དེ་གང་ཡིན་ན་འགོས་ལོ་ཁུག་པ་ལྷས་བཙས་ཀྱི་ཡི་གེར། དུས་མཚུངས་ཀྱི་པཎྜི་ཏ་བདུན་ཅུ་རྩ་གཉིས་ལ་ལམ་འབྲས་ཀྱི་སྐོར་དྲིས་པས། དེ་འདྲ་རྒྱ་གར་ན་མེད་ཟེར་བ་དང་། ཁོང་གི་རྒྱུད་འཛིན་རྟོག་གེས་ཀྱང་དེ་དང་མཚུངས་པར་བཤད་པའི་སྣོན་མ་ལ། མ་མོའི་རྒྱུད་ལུང་དཀྲུགས་པ་ལས། །ག་ཡ་དྷ་རའི་གསེར་ཆོས་བྱུང་། །ཞེས་གཟེ་མ་ར་མགོའི་བསྟན་བཅོས་སུ་གསུང་ངག་རིན་པོ་ཆེ་ལ་བསྐུར་པ་བཏབ་པ་དང་། དེ་རིགས་ཀྱི་ཀླན་ཀ་སྨྲ་བ་གཞན་ཡང་སྣང་བ་ནི་ཞལ་དཀྱིལ་གཟིགས་པའི་མེ་ལོང་གཙང་མ་ལགས་སོ། །རིགས་པས་དཔྱད་ན། དགོངས་པ་ལུང་བསྟན་གྱི་རྒྱུད་ལས། ཚིག་གཅིག་ལ་ནི་སྣ་ཚོགས་དོན། །ཞེས་གསུངས་པས་རྡོ་རྗེའི་ཚིག་རེ་རེའང་དོན་དུ་མའི་བདག་ཉིད་ཅན་ཡིན་ལ། དེ་འཆད་ལུགས་ཀྱི་དབང་དུ་མཛད་ནས་བདེ་མཆོག་གི་རྩ་རྒྱུད་ལས། རྫོགས་སངས་རྒྱས་དང་དེ་ཡི་སྲས། །བདག་ཉིད་ཆེན་པོ་རྣམས་ཀྱིས་མཁྱེན། །ཞེས་འབྱུང་བས་རྒྱུད་དང་སེམས་འགྲེལ། པཎ་གྲུབ་ཚད་ལྡན་གྱིས་སྦྱར་བའི་རིགས་ཚུལ་དྲི་མ་མེད་པ་ལས་བརྩམས་ཏེ། དཔྱད་གཞིའི་གཞུང་དེ་ཉིད་མཐའ་དྲུག་དང་ཚུལ་བཞིའི་ཁོངས་ནས་དྲངས་པས། ཡང་དག་གམ་ཡང་དག་མ་ཡིན་དངོས་ཤུག་གང་རུང་ལས་རྟོགས་པར་འགྱུར་རོ། །མན་ངག་གི་སྒོ་བརྟག་པའི་དབང་དུ་བྱས་ནས། དཀར་བརྒྱུད་རིན་པོ་ཆེ་འདི་པའི་ལུགས་ལས། ལུང་རིགས་དང་མི་མཐུན་ན་མན་ངག་མ་ཡིན། ལུང་རིགས་ལ་ལྟོས་དགོས་ནའང་མན་ངག་མ་ཡིན། ལུང་རིགས་ལས་ཁྱད་པར་དུ་མ་བྱས་ནའང་མན་ངག་མ་ཡིན་གསུངས་པ་ལྟར་དཔྱད་པར་བྱ་ལ། དོན་དུ་ན་ལུང་དོན་ལུང་གིས་བཤད་པ། ལུང་དོན་རིགས་པས་བཤད་པ། ལུང་དོན་མན་ངག་གིས་བཤད་པ་གསུམ་དུ་འདུ་སྟེ། དང་པོ་ནི། རྩ་རྒྱུད་དུ་མི་གསལ་བ་བཤད་རྒྱུད་ཀྱིས་འཆད་པ་ལྟ་བུ། གཉིས་པ་ནི་མཐའ་དྲུག་དང་ཚུལ་བཞི་དང་། ཕྱི་ནང་གཞན་གསུམ་སོགས་ཀྱིས་འཆད་པ་ལྟ་བུ། གསུམ་པ་ནི། ལམ་འབྲས་སམ་ནཱ་རོ་ནི་གུའི་ཆོས་དྲུག་ལྟ་བུ་སྟེ་བླ་མའི་ཞལ་སྐྱིན་ལ་རག་པའོ། །དེ་འདྲ་བའི་བརྟག་དཔྱད་ནི་གསེར་བརྟག་པ་བཞིན་ཏེ། ཇི་ལྟར་གསེར་བཟང་པོ་དེ་བསྲེགས་ན་དམར། བཅད་ན་དཀར། བརྡར་ན་སེར་བ་བཞིན། འདིར་ཡང་ལུང་དང་མཐུན་ན་ཁུངས་བཙུན། རིགས་པ་དང་མཐུན་ན་ལྷད་མེད། མན་ངག་དང་མཐུན་ན་ཟབ་པར་ཤེས་པའོ། །དེ་ལྟ་བས་ན། །རྒྱུད་དང་མཐུན་ན་བླང་དུ་རུང་། །ཞེས་དགོངས་པ་བཟང་པོ་གནང་འདུག་པ་ལྟར་བླང་བར་བྱ་ལ། མིན་ན་རྫུན་གྱི་སྡེབ་ཕྱོགས་ཡིན། །ཅེས་བཀའ་བཀྱོན་ཕོག་འདུག་པས་རྐུན་རྒྱབ་རྫུན་གྱིས་མི་གནོན་པར་སྤངས་ན་མཛེས་ཀྱི། མན་ངག་ཡང་དག་མ་ཡིན་བཞིན་དུ་ཚིག་རིས་ལེགས་ལེགས་འདྲ་ངོ་སོར་བྱས་ནས་བླུན་དད་ཅན་འགའི་བློ་འདྲིད་པ་ནི། ཇི་སྐད་དུ། རི་དྭགས་རྔ་མ་བསྟན་ནས་ནི། །ཁྲེལ་མེད་བོང་བུའི་ཤ་དག་འཚོང་། །གསུངས་པ་དེར་འགྱུར་དུའང་མཆིས་སོ། །དེ་དག་གི་འཕྲོས་ལས། རྨི་ལམ་གྱི་ནི་ཆོས་ལུགས་དང་། །ཞལ་མཐོང་བ་ཡི་ལྷ་ལ་སོགས། །འདི་དག་མདོ་རྒྱུད་དང་མཐུན་ན། །བླངས་ཀྱང་སྐྱོན་དུ་འགྱུར་བ་མེད། །མདོ་རྒྱུད་ཀུན་དང་མི་མཐུན་ན། །བདུད་ཀྱི་བྱིན་བརླབས་ཡིན་ཞེས་བྱ། །ཞེས་གསུངས་པའི་ཞེ་འདོད་ནི། བླ་མ་ས་སྐྱ་པ་ཆེན་པོའི་མནལ་ལམ་དུ་ཞེན་པ་བཞི་བྲལ་སོགས་ཆོས་གསན་པ་དང་། མནལ་ལམ་དུ་འཇམ་པའི་དབྱངས་སོགས་ཀྱིས་ཞལ་གཟིགས་པ་དང་། སོགས་ཁོང་ནས་གཏེར་ནས་ཕྱུང་བའི་གླེགས་བམ་དང་། ཞེས་སོགས་ཀྱང་དྲངས་ཏེ། ས་ལུགས་ཀྱི་བླ་མས་གསན་པ་དང་། གཟིགས་པ་ཐམས་ཅད་མདོ་རྒྱུད་དང་མཐུན་པས་བླངས་ཤིང་། ཅིག་ཤོས་པ་རྣམས་ཀྱིས་ཆོས་གསན་གཟིགས་གང་བྱུང་ཡང་བདུད་ཀྱི་བྱིན་བརླབས་ཡིན་དགོངས་པ་ནི་སྙིང་པོའོ། །ཆོས་ཐམས་ཅད་ལ་ལྐོག་ཏུ་མ་གྱུར་པའི་གཟིགས་པ་དྲི་མེད་མངའ་བཞིན་དུ་ཕྱོགས་སུ་ལྷུང་བའི་གཟུ་ལུམ་འདི་འདྲ་བཀའ་སྩོལ་བ་ཅི་སྟེ་རིགས། འཇིག་རྟེན་ཁ་གཏམ་ལའང་ཁྲེལ་མེད་དཔོན་པོས་བྱས་ན་འབོད་པ་སུ་ལ་རྒྱག་ཟེར་བ་བཞིན། སྙིགས་མ་ལྔ་བདོའི་གདོན་གྱིས་བསླད་པ་ལ་བརྟེན། བར་སྐབས་ཤིག་ནས་ས་དཀར་གྱི་ལྟ་གྲུབ་ལ་དགོས་མེད་ཀྱི་ཟེར་སྒྲོས་མང་པོས་རྙོག་མ་སློང་པ་མ་གཏོགས། སོ་སོའི་བླ་མ་གོང་མ་རྣམས་ཀྱི་གསུང་དང་མི་མཐུན་པ་འགངས་ཅན་མེད། གཉིས་ཕྱོགས་ཀྱི་བླ་མ་རྣམས་ཀྱི་དག་པའི་གཟིགས་མོ་ལས་སངས་རྒྱས་བྱང་སེམས། ཡི་དམ་མཁའ་འགྲོ་ཆོས་སྐྱོང་སྲུང་མ་མང་དུ་ཤར། འགའ་ཞིག་གིས་ལྷ་རེ་ཙམ་གྱི་བསྙེན་བསྒྲུབ་མཛད་པས་ལྷ་མང་པོའི་ཞལ་གཟིགས་ཚུལ་བཤད་འདུག་པས། མདོ་རྒྱུད་དང་མི་མཐུན་པའི་སྐྱོན་དྲིས་མ་རེག་པ་རྣམས་ཁུངས་སུ་བསྟེན་ལ། རྫུན་ཉོག་གི་ཕྲེང་བ་རྣམས་ཕྱགས་དར་ཁྲོད་དུ་བོར་ཞིག དེ་ལྟར་དུ་འཆད་པའི་བླ་མའི་དབང་དུ་བྱས་ནས། བླ་མའང་མདོ་རྒྱུད་དང་མཐུན་ན། །དེ་ནི་བླ་མ་ཡིན་པར་གཟུང་། །སངས་རྒྱས་གསུང་བཞིན་མི་གསུང་ན། །བླ་མ་ཡིན་ཡང་བཏང་སྙོམས་བཞག །འདི་ནི་བདེན་པར་གསུངས་པ་སྟེ། འོན་ཀྱང་བཏང་སྙོམས་སུ་བཞུགས་མཁན་གྲངས་ལ་སྒོ་རག་པར་འགྱུར་རོ། །འཕགས་པ་སྤྱན་རས་གཟིགས་ཀྱི་དོན་དམ་བསྙེན་པར། རྩོད་ལྡན་དབང་གིས་བླ་མ་སྐྱོན་དང་ཡོན་ཏན་འདྲེས། །རྣམ་པ་ཀུན་ཏུ་ཡོན་ཏན་ལྡན་པ་ཡོད་མ་ཡིན། །གང་གིས་ཡོན་ཏན་ལྷག་པར་ཡང་ནི་རབ་སྤྱོད་པ། །བུ་རྣམས་ཀྱིས་ནི་དེ་ལ་བརྟེན་པར་གྱུར་པའོ། །ཞེས་གསུངས་ཏེ་སྐྱོན་མཐའ་དག་དང་བྲལ། ཡོན་ཏན་མཐའ་དག་གི་བརྒྱན་པ་ནི་དུས་ཀྱི་དབང་གི་དཀོན་ལ། གལ་ཏེ་རྙེད་ཀྱང་ལྷས་སྦྱིན་སྣང་བ་མ་དག་པས། ཐུབ་པ་ལ་སྐྱོན་གྱི་གོང་བུར་མཐོང་ཟེར་བ་བཞིན་སྐྱོན་རྟོག་གི་བློ་ངན་སྐྱེས་པ་མང་ངོ་། །དེ་དག་གི་དོན་བསྡུས་ནི། དེས་ན་རྨི་ལམ་ཆོས་ལུགས་དང་། །ཞལ་གཟིགས་པ་ཡི་ཡི་དམ་དང་། །ལུང་བསྟན་པ་ཡི་སངས་རྒྱས་དང་། །བླ་མའི་གསུང་སྒྲོས་ལ་སོགས་པ། །མ་དཔྱད་པར་ནི་གཏམ་འཆོལ་དུ། །ཚད་མ་ཡིན་ཞེས་གཟུང་མི་བྱ། །འདི་འདྲ་བདུད་ཀྱི་བྱིན་བརླབས་ལས། །འབྱུང་བ་སྲིད་པར་རྒྱལ་བས་གསུངས། །དེས་ན་སངས་རྒྱས་བསྟན་པ་མཆོག །ངེས་དོན་ཚད་མ་ཡིན་པར་གཟུང་། །ཡང་ན་དངོས་པོ་སྟོབས་ཞུགས་ཀྱི། །རིགས་པས་གྲུབ་པ་ཚད་མར་གཟུང་། །ཞེས་གསུངས་པའི་སྐྱོན་ཕལ་མོ་ཆེ་ནི་གོབ་གོབ་དིང་དིང་གི་བླ་ཆེན་བེར་ཐུལ་བཞེས་པ་ཚོ་ལ་འབྱུང་ཉེ་བས་བག་ཡོད་བསྟེན་པར་འཚལ་ལོ། །ཞེས་གསོལ་བ་འདེབས་སོ། །དྭགས་ཤངས་དཀར་བརྒྱུད་ཀྱི་བླ་མའི་རྣམ་ཐར་ལ་བཤུང་ཕྱིར། ལུང་དང་འགལ་བའི་ཆོས་ཡིན་པར། །རང་བཟོ་ཐམས་ཅད་མཚུངས་པ་ལ།། འགའ་ཞིག་བདེན་ལ་འགའ་ཞིག་ནི། །རྫུན་པ་ཡིན་ཞེས་དཔྱད་མི་རུང་། །འདི་ལྟར་ན། ཆོས་རྣམས་རྨི་ལམ་ལྟ་བུ་སྟེ། །ངོ་བོ་ཉིད་ཀྱིས་མ་སྐྱེས་ཤིང་། །ཞེས་སོགས་ཀྱི་དོན་དངོས་ཉམས་རྨི་ལམ་གྱི་ཆོས་ཐམས་ཅད་དོན་ལ་མི་བདེན་བཞིན་དུ་སྣང་ཆ་མ་འགགས་པའི་རྩལ་ཤར་བ་ཙམ་དུ་མཚུངས་ལ། དེའི་ཕྱིར་དཀར་བརྒྱུད་རིན་པོ་ཆེ་འདིའི་ལུགས་ལ། ཉིན་སྣང་གི་དགེ་སྦྱོར་རྨི་ལམ་དུ་དྲངས་ནས། ཆོས་འཆད་ཉན། སྦྱིན་སོགས་དྲུག་དང་བསྡུ་དངོས་བཞི་སོགས་དགེ་བའི་ཕྱོགས་མཐའ་དག་ལ་རྩལ་སྦྱང་བར་བཤད་ཕྱིན་རྨི་ལམ་དུས་ཀྱི་ཆོས་རྣམས་ངན་པ་དང་། མངོན་སུམ་གྱི་དུས་བཟང་བར་སུ་ཞིག་གིས་དབྱེ་བར་ནུས། ཀུན་སློང་བཅོས་པའི་ཟོག་རྫུས་སམ། རྣམ་དབྱེ་མི་ཤེས་པའི་རྫོབ་བཏགས་པ་ཡིན་མིན་བརྟགས་ཤིང་དཔྱོད་པར་རིགས་མོད། དེ་ལ་ཡང་དཔྱོད་པ་པོ་བློ་གྲོས་དཀྱིལ་ཡངས་འཁྱོག་པོའི་བློ་དང་བྲལ་བ་ཞིག་ངེས་པར་དགོས་ཀྱི། གཞན་དུ་ན་རབ་དབྱེར་བཀོད་པའི་ཕྱོགས་སྔ་སུན་འབྱིན་གྱི་གཏམ་ཕལ་ཆེར་ཕྱོགས་གཏམ་འབའ་ཞིག་ཏུ་ཨེ་སོང་བརྟགས་པས་ཤེས་སོ། །དེ་བཞིན་དུ། ཞལ་གཟིགས་ཀྱི་ཡི་དམ་སོགས་ལྷག་མ་དག་ལའང་མཚུངས་པ་ལགས། རྩ་བའི་ས་བཅད་གཉིས་པ་གློ་བུར་གྱི་མདོ་རྒྱུད་ལ་བརྟག་དཔྱད་བྱ་བ་ནི། སྐྱེས་བུ་རྫུན་མས་སྦྱར་བ་ཡི། །མདོ་རྒྱུད་ཚད་མར་བཟུང་མི་བྱ། །ཞེས་མདོར་བསྟན་ཞིང་། དེ་དག་གང་ཞེ་ན། ཀོའུ་ཤི་ཀའི་མདོ་དང་ནི། །དེ་བཞིན་འཕགས་པ་ཤིག་ཅན་དང་། །བློ་གྲོས་བཟང་མོ་ཆུང་ངུ་སོགས། །བོད་ཀྱིས་སྦྱར་བའི་མདོ་སྡེ་ཡིན། །གཞན་ཡང་གསང་སྔགས་གསར་རྙིང་ལའང་། །བོད་ཀྱིས་སྦྱར་བའི་རྒྱུད་སྡེ་མང་། །དེ་འདྲའི་རང་བཟོའི་མདོ་རྒྱུད་ལ། །མཁས་པས་ཡིད་བརྟེན་མི་བྱའོ། །གཙུག་ཏོར་ནག་མོ་ལ་སོགས་པ། །བོད་ཀྱི་ལྷ་འདྲེས་སྦྱར་བ་ཡོད། །འཕྲལ་གྱི་བྱིན་བརླབས་ཅུང་ཟད་འབྱུང་། །འོན་ཀྱང་ཚད་མར་བྱར་མི་རུང་། །ལྷ་མོ་གནས་མཁར་ལ་སོགས་པ། །མུ་སྟེགས་བྱེད་ཀྱི་རྒྱུད་ཀྱང་ཡོད། །ཅུང་ཟད་བདེན་པ་ཡོད་མོད་ཀྱི། །དེ་ལའང་ལུང་དུ་བྱར་མི་རུང་། །དེ་ཡི་འཐད་པར་རྒྱུད་བླ་མར། །མགོན་པོ་བྱམས་པས་འདི་སྐད་གསུངས། །མ་རིག་ལྡོངས་པའི་མུ་སྟེགས་ལའང་། །སྲིན་བུའི་ཡི་གེ་འདྲ་བ་ཡི། །ཅུང་ཟད་བདེན་པ་ཡོད་མོད་ཀྱི། །འོན་ཀྱང་ཡིད་བརྟན་མི་བྱ་གསུངས། །ཞེས་རྒྱས་པར་བཤད་པ་འདི་སྐད་ཕྱེད་ལྷག་པ་ཙམ་དྲང་པོ་གསུངས་པ་འདྲ་མོད། གང་སྨོས་ཐམས་ཅད་རྫུན་མ་མ་ཡིན་པས།། ཆོས་ཀྱི་མཚན་ཉིད་གང་ལའང་ཡོད་མེད་དག །ཁ་ན་མ་མཐོ་མེད་པ་རྒྱུ་བཞི་ཡིས། །རྣམ་དབྱེ་སྨྲ་བའི་ཁ་ནི་བདུད་ཀྱིས་ཕྱེ། །ཆོས་ལ་ཉེས་སྨོད་ཐུབ་པའི་གཞུང་ལས་བཀག །ཅེས་དང་། ཡིད་ཀྱི་ཉེས་པ་རང་བཞིན་འདུག་པ་སྟེ། །མ་རིག་པ་ཡི་ཚུལ་ལའང་མི་རིགས་ན། །ཐེ་ཚོམ་ཟ་བའི་ཆོས་ལ་སྨོས་ཅི་དགོས། །དེ་ཕྱིར་བཏང་སྙོམས་བཞག་ལ་ཉེས་པ་མེད། །ཅེས་དང་། ཟབ་མོའི་སྟོན་པ་ལས། གལ་ཏེ་མོས་པར་མ་གྱུར་ཀྱང་། །སྨོད་པ་དག་ཏུ་མི་བྱ་སྟེ། །ཆོས་ཉིད་བསམ་མི་ཁྱབ་དྲན་བྱ། །ཞེས་དང་། ཕྱི་རོལ་པ་ཡང་ལམ་ཚོལ་ཞུགས། །དེ་ཕྱིར་དེ་ལའང་སྨད་མི་བྱ། །ཞེས་དང་། མུ་སྟེགས་ཅན་ལ་སྨད་བྱས་ན། །རྣམ་པར་སྣང་མཛད་རིང་བའི་རྒྱུ། །ཞེས་སོགས་མང་དུ་གསུངས་པས་བག་ཡོད་པར་བྱ་དགོས་སོ། །འོ་ན་ཕོ་བྲང་ཞི་བ་འོད་དང་འགོས་ལོ་སོགས་དམ་པ་མང་པོས་ཀྱང་། ཆོས་ལ་དག་མ་དག་གི་རྣམ་དབྱེ་མཛད་པ་མ་ཡིན་ནམ་སྙམ་ན། བདེན་མོད། དེ་ནི་ཇི་སྐད་དུ། དེ་ལྟར་ནའང་བདེ་བཞིན་གཤེགས་པའི་གསུང་མཚན་ཉིད། །གལ་ཏེ་གཞན་དུ་འགྲོ་ན་དཔྱད་པར་བྱ་བར་རིགས། །ཞེས་པའི་དབང་དུ་མཛད་ལ། རབ་དབྱེ་མཛད་པོ་མཁྱེན་རྟོགས་གང་བརྗོད་དེ་པ་ལས་མི་ཞན་ཀྱང་། གསེར་ལ་ར་གན་ཞུགས་པ་ལྟར་ཕྱོགས་གཏམ་མང་པོས་བསླད་པ་ལ་ཡིད་མ་རངས་ནས་ཅུང་ཟད་གླེང་བ་ལགས། རྩ་བའི་ས་བཅུད་གསུམ་པ་གློ་བུར་གྱི་རྟེན་ལ་བརྟག་དཔྱད་བྱ་བ་ནི། རིང་བསྲེལ་དང་ནི་ཐུགས་དང་ལྗགས། །སྐུ་གཟུགས་ལ་སོགས་རུས་པ་ལས། །འབྱུང་བའི་རྒྱུ་མཚན་ཅུང་ཟད་དཔྱད། །ཅེས་བཤད་པར་དམ་བཅས་ནས། །འཕགས་པ་གསུམ་གྱི་རིང་བསྲེལ་ནི། །ཡོན་ཏན་སྟོབས་ཀྱིས་འབྱུང་བ་སྟེ། །ལུས་ཅན་རྣམས་ཀྱི་བསོད་ནམས་རྟེན། །འབྱུང་ཁུངས་ལས་བྱུང་རིན་ཆེན་འདྲ། །འདི་བདེན། རིང་བསྲེལ་ལ་ལ་གདོན་གྱིས་བྱེད། །ལ་ལ་འབྱུང་བཞིའི་སྟོབས་ལས་འབྱུང་། །ཁ་ཅིག་བསྟན་ལ་དགའ་བའི་ལྷས། །དད་པར་བྱ་ཕྱི